रांची. सीएनटी-एसपीटी संशोधन विधेयक पर रोक लगाने की मांग को लेकर कार्डिनल की गवर्नर से मुलाकात पर आरएसएस और विभिन्न संगठनों ने तीखी प्रतिक्रिया जताई है। ग्रामीण इलाकों में एक दर्जन से भी अधिक जगहों पर कार्डिनल का पुतला फूंका गया। आरएसएस के प्रचारक एवं हिंदू जागरण मंच के क्षेत्रीय संगठन मंत्री डॉ. सुमन कुमार ने कहा कि चर्च झारखंड के आदिवासियों को बरगला कर राज्य का माहौल अशांत करने में जुटा है।
चर्च के धर्मांतरण के एजेंडे को जमीनी रूप देने और आदिवासियों की जमीन हड़पने का गोरखधंधा यहां वर्षों से चल रहा है। अब धर्म के नाम पर जमीन लूटने का मार्ग बंद होते देख सीएनटी के नाम पर लोगों के बीच मतभेद पैदा किया जा रहा है। कार्डिनल का गवर्नर से मिलना चर्च की मंशा को उजागर करता है। उन्होंने समाज के लोगों का आह्वान किया कि वे ईसाई पादरियों के किसी प्रलोभन में नहीं आएं और ऐसे लोगों के खिलाफ एकजुट होकर आवाज बुलंद करें एवं कानूनी कार्रवाई करें।
कार्डिनल ने पैसे देकर लोगों को अपने पक्ष में खड़ा किया : फूलचंद
वहीं दूसरी ओर सरना समिति के दोनों गुटों ने एक दूसरे पर जुबानी प्रहार किया है। केंद्रीय सरना समिति के अध्यक्ष फूलचंद तिर्की ने कहा कि कार्डिनल ने पैसे देकर कुछ लोगों को अपने पक्ष में खड़ा कर लिया है। सरकार आदिवासी हित में एक्ट का सरलीकरण कर रही है, तो मिशनरियों के पेट में दर्द क्यों हो रहा है। उनका संगठन स्व. कार्तिक उरांव के मार्ग पर चलने वाला है, जो धर्मांतरण बिल संसद से पारित कराना चाहते थे। सरना समिति मजबूती से अपनी बात रखी है और धर्म एवं समाज के साथ कभी समझौता नहीं करती। विश्वास उरांव, डब्ल्यू मुंडा, नरेश पाहन, संजय तिर्की, कृष्णाकांत टोप्पो ने भी चर्च की भूमिका पर नाराजगी जताई है।
कोई धर्म बदलता है, पर उसकी जाति नहीं बदलती : अजय तिर्की
केंद्रीय सरना समिति के दूसरे गुट के अध्यक्ष अजय तिर्की ने कहा कि धर्म किसी का अलग-अलग हो सकता है, मगर जाति एक ही होती है। चाहे कोई ईसाई बन गया, पर वह जाति, भाषा-संस्कृति से आदिवासी ही है। वैसे भी एक साजिश के तहत झारखंड में आदिवासियों की संख्या कम दिखाई जा रही है। अगर यही सब चलता रहा, तो एक दिन झारखंड से आदिवासी और आदिवासीयत समाप्त हो जाएंगे। धर्म के ऊंचे पद पर बैठे व्यक्ति जो तन-मन से आदिवासी हैं, उनके विरुद्ध बिना सोचे-समझे नहीं बोलना चाहिए। उनकी समिति जल्द ही सीएनटी-एसपीटी संशोधन के खिलाफ बड़ा आंदोलन करेगी।
hin_Deva hin_Deva hin_Deva hin_Deva hin_Deva hin_Deva